Nõukogu otsus,

1. veebruar 1993,

ohtlike jäätmete üle piiri viimise ja kõrvaldamise kontrolli käsitleva konventsiooni (Baseli konventsiooni) ühenduse nimel sõlmimise kohta

(93/98/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 130s,

võttes arvesse komisjoni ettepanekut,

võttes arvesse Euroopa Parlamendi nõusolekut, [1]

võttes arvesse majandus- ja sotsiaalkomitee arvamust, [2]

ning arvestades, et:

nõukogu 28. oktoobri 1988. aasta otsuse alusel, konsulteerides liikmesriikide esindajatega, võttis komisjon ühenduse nimel osa ÜRO Keskkonnaprogrammi (UNEP) egiidi all toimunud ajutise töörühma koosolekutest ohtlike jäätmete üle piiri viimise ja kõrvaldamise kontrolli käsitleva ülemaailmse konventsiooni ettevalmistamiseks;

nende läbirääkimiste tulemusena võeti ohtlike jäätmete üle piiri viimise ja kõrvaldamise kontrolli käsitlev Baseli konventsioon 22. märtsil 1989. aastal vastu ning allkirjastati ühenduse nimel nõukogu 21. märtsi 1989. aasta otsusega volitused andnud mandaadi alusel;

konventsiooni eesmärgiks on aidata kaitsta keskkonda jäätmereostuse eest, kontrollides rangemalt ning ökoloogiliselt tõhusamalt ohtlike jäätmete ja muude jäätmete üle piiri viimist; sellega seoses määratakse kindlaks impordi, ekspordi ja transiidi kontrolli kord;

nõukogu on kehtestanud eeskirjad niisuguste vedude piiramiseks ja kontrolliks, võttes 1. veebruaril 1993. aastal vastu määruse (EMÜ) nr 259/93 jäätmeveo järelevalve ja kontrolli kohta Euroopa Ühenduses, ühendusse sisseveo ning ühendusest väljaveo korral; [3] need eeskirjad on muu hulgas kavandatud ühenduse olemasoleva jäätmeveo järelevalve- ja kontrollisüsteemi vastavusse viimiseks Baseli konventsiooni ja AKV-EMÜ neljanda konventsiooni nõuetega;

lähtuvalt oma artiklitest 22 ja 23 on Baseli konventsioon avatud ratifitseerimiseks, vastuvõtmiseks või heakskiitmiseks riikidele ning ametlikuks kinnitamiseks või heakskiitmiseks poliitilise ja/või majandusintegratsiooni organisatsioonidele;

ON VASTU VÕTNUD JÄRGMISE OTSUSE:

Artikkel 1

Euroopa Majandusühenduse nimel kiidetakse heaks 22. märtsil 1989. aastal Baselis vastu võetud ohtlike jäätmete üle piiri viimise ja kõrvaldamise kontrolli käsitlev konventsioon.

Konventsiooni tekst lisatakse käesolevale otsusele.

Artikkel 2

1. Nõukogu eesistuja annab heakskiitmisdokumendi ühenduse nimel hoiule Ühinenud Rahvaste Organisatsiooni peasekretärile, nagu on ette nähtud konventsiooni artiklis 22. [4]

2. Samal ajal annab eesistuja vastavalt konventsiooni artikli 22 lõike 3 nõuetele hoiule ka käesolevale otsusele lisatud pädevust tõendava dokumendi.

Artikkel 3

Käesolev otsus avaldatakse Euroopa Ühenduste Teatajas.

Brüssel, 1. veebruar 1993

Nõukogu nimel

eesistuja

N. Helveg Petersen

[1] EÜT C 72, 18.3.1991, lk 67.

[2] EÜT C 31, 6.2.1991, lk 27.

[3] EÜT L 30, 6.2.1993, lk 1.

[4] Nõukogu peasekretariaat avaldab konventsiooni ühenduse suhtes jõustumise kuupäeva Euroopa Ühenduste Teatajas.

--------------------------------------------------

LISA

EUROOPA MAJANDUSÜHENDUSE DEKLARATSIOON TEMA PÄDEVUSE ULATUSE KOHTA KOOSKÕLAS OHTLIKE JÄÄTMETE ÜLE PIIRI VIIMISE JA KÕRVALDAMISE KONTROLLI KÄSITLEVA BASELI KONVENTSIOONI ARTIKLI 22 LÕIKEGA 3

Nagu sätestatud EMÜ asutamislepingus ning silmas pidades Baseli konventsiooniga hõlmatud valdkonna olemasolevaid ühenduse õigusakte, eelkõige nõukogu määrust (EMÜ) nr 259/93 ja nõukogu direktiivi 84/631/EMÜ ohtlike jäätmete piiriüleste vedude järelevalve ja kontrolli kohta Euroopa Ühenduses (muudetult), on ühendusel selles valdkonnas rahvusvahelise tasandi pädevus. Ka Euroopa Majandusühenduse liikmesriikidel on rahvusvahelise tasandi pädevus, sealhulgas teatavates Baseli konventsiooniga hõlmatud asjades.

--------------------------------------------------